Jakovljeva poslanica (Šarić)/Glava 5.
1 Hodite vi sad, bogati, plačite i jaučite za svoje nevolje, koje idu na vas! 

2 Bogatstvo vaše istrunu, i haljine vaše pojedoše moljci. 

3 Zlato vaše i srebro zarđa, rđa njihova bit će svjedočanstvo protiv vas i izjest će tjelesa vaša kao oganj, Nagomilaste blago u posljednje dane. 

4 Gle, plaća poslenika, koji su jeli njive vaše, a vi ste im otkinuli prijevarom, viče, i vika žetelaca dođe do ušiju Gospodina vojski. 

5 Raskošno živjeste na zemlji u nasladama, nahraniste srca svoja na dan zaklanja. 

6 Osudiste, ubiste pravednika, i on vam se ne usprotivi. 

7 Strpite se dakle, braćo, do dolaska Gospodinova! Gle, poljodjelac iščekuje dragocjenoga roda iz zemlje, i strpljivo čeka, dok ne primi dažd, rani i kasni. 

8 Strpite se dakle i vi, i utvrdite srca svoja, jer se dolazak Gospodinov približi. 

9 Ne uzdišite jedan na drugoga, braćo, da ne budete suđeni! Gle, sudac stoji na vratima. 

10 Uzmite, braćo, a izgled, kako treba ustrajno i strpljivo podnositi nevolje, proroke, koji su govorili u ime Gospodnje! 

11 Gle, Blagoslovljene nazivamo one, koji ustrajaše. Za strpljivost Jobovu čuli ste i svršetak ste Gospodnji vidjeli; jer je Gospodin vrlo milostiv i milosrdan. 

12 A prije svega, braćo moja, ne kunite se, ni nebom ni zemljom, ni drugom kakvom zakletvom, nego neka vaš "da" bude "da", i vaš "ne" bude "ne", da ne padnete pod sud. 

13 Trpi li tko među vama? Neka se moli! Je li tko veseo? Neka pjeva hvalu! 

14 Boluje li tko među vama? Neka dozove svećenike crkve, i neka mole nad njim mažući ga uljem u ime Gospodnje! 

15 I molitva vjere spasit će bolesnika, i podignut će ga Gospodin; i ako je učinio grijehe, oprostit će mu se. 

16 Ispovijedajte dakle jedan drugome grijehe, i molite se jedan za drugoga, da ozdravite; jer mnogo postiže ustrajna molitva pravednika. 

17 Ilija je bio čovjek podvrgnut patnji kao i mi, i vruće se je molio, da ne bude dažda, i ne udari dažd na zemlji za tri godine i šest mjeseci. 

18 I opet se je pomolio, i nebo dade dažd, i zemlja iznese rod svoj. 

19 Braćo moja, ako tko od vas zaluta od istine, i obrati ga tko, 

20 Neka zna, da će onaj, koji obrati grješnika s krivoga puta njegova, spasiti dušu njegovu od smrti i pokriti mnoštvo grijeha. 

Jakovljeva poslanica (Šarić)